2025. gada 10. jūnijā

Informācija plašsaziņas līdzekļiem

**Vivi vilcienos maijā pārvadāti 1,8 miljoni pasažieru;**

**99,1% reisu izpildīti laikā**

**2025. gada maijā ar vilciena pasažieru pārvadātāja Vivi vilcieniem pārvietojušies 1,8 miljoni pasažieru – tas ir par teju 80 tūkstošiem vairāk nekā pērn maijā, kad ar vilcienu pārvietojās ap 1,7 miljoniem cilvēku. Šis pieaugums atspoguļo pieaugošo sabiedrības uzticību dzelzceļa transportam kā ērtam, modernam un ilgtspējīgam pārvietošanās veidam. Vienlaikus vilcienu precizitāte – rādītājs, kas apliecina, cik reisu izpildīti atbilstoši kustības grafikam – maijā sasniedza 99,1%, saglabājot Vivi kā vienu no precīzākajiem dzelzceļa pasažieru pārvadātājiem Eiropā.**

Elektrificētajās dzelzceļa līnijās, kur satiksmi nodrošina jaunie Vivi elektrovilcieni, pasažieru skaits turpina pieaugt. Šī tendence apliecina, ka cilvēku pārvietošanās ieradumi mainās – arvien vairāk cilvēku ikdienas un brīvdienu braucieniem izvēlas vilcienu.

Lai uzlabotu pieejamību un atvieglotu plānošanu, pakāpeniski tiek ieviesti intervālu grafiki, kuros vilcieni kursē regulāros laika intervālos – piemēram, ik pēc 15 vai 30 minūtēm. No 1. jūnija šāds 15 minūšu intervāla grafiks ieviests Jūrmalas virzienā, būtiski atvieglojot pasažieru pārvietošanos un orientēšanos kustības sarakstā.

Elektrificētajās dzelzceļa līnijās vislielākais pārvadāto pasažieru skaita pieaugums šogad maijā ir Aizkraukles un Jelgavas virzienā – par 5% pasažieru vairāk nekā 2024. gada maijā. Visvairāk pasažieru braukuši Tukuma virzienā – 2025. gada maijā ar vilcienu pārvietoties izvēlējušies ap 660 tūkstošiem pasažieru, kas ir par 4% vairāk nekā pērn. Nākamais pasažieru skaita pieaugums maijā vērojams Skultes virzienā, kurā braukuši par 3% vairāk nekā šajā mēnesī pirms gada.

Neelektrificētajās dzelzceļa līnijās šī gada maijā, salīdzinot ar šo periodu pērn, pasažieru skaits pieaudzis Siguldas virzienā – par 10%, tāpat Daugavpils virzienā – par 7%. Īpaši ievērojams kāpums – 124% – sasniegts Lugaži–Valga maršrutā, kas liecina par pieaugošo interesi izmantot šī gada sākumā ieviesto reisu savienojumu starp Viļņu, Rīgu un Tallinu.

Vienlaikus notiek arī pasažieru infrastruktūras modernizācija – VAS “Latvijas dzelzceļš” pārbūvē pasažieru platformas, nodrošinot ērtāku un drošāku piekļuvi vilcieniem.

Par vilcienu kustības sarakstiem, biļešu iegādi vai citiem ar braucieniem saistītiem jautājumiem aicinām sazināties ar Vivi Klientu apkalpošanas centru, zvanot pa diennakts bezmaksas tālruni 8760.

**Par vilciena pasažieru pārvadātāju Vivi:**

Vivi ir Baltijā lielākais dzelzceļa pasažieru pārvadātājs, kas nodrošina drošus un precīzus pasažieru pārvadājumus modernos un ērtos vilcienos. Izpildīto reisu precizitātes ziņā uzņēmums ir viens no precīzākajiem dzelzceļa pasažieru pārvadātājiem Eiropā un Baltijā, precizitātes rādītājam pārsniedzot 98%. 2024. gadā Vivi vilcieni pārvadāja 19,4 miljonus pasažieru. Uzņēmums sniedz būtisku ieguldījumu Latvijas tautsaimniecībā, nodrošinot iedzīvotāju mobilitāti un nodarbinot vairāk nekā 950 darbinieku.

**Papildu informācijai:**

Sigita Paula

Vivi Komunikācijas un mārketinga daļas vadītāja

sigita.paula@vivi.lv, 28303346